钦定古今图书集成/明伦汇编/氏族典/第627卷 > 拓跋恂
## 钦定古今图书集成/明伦汇编/氏族典/第627卷 > 拓跋恂

按《魏书废太子传》：“废太子庶人恂，字元道，生而母死，
文明太后抚视之，常置左右。年四岁，太皇太后亲为
立名恂，字元道。于是大赦。太和十七年七月癸丑，立
恂为皇太子。二十年，改字宣道。迁洛，诏恂诣代都。其
进止仪礼，高祖皆为定后。高祖每岁征幸，恂常留守，
主执庙祀。恂不好书学，体貌肥大，深忌河洛暑热意。”
每追乐北方。中庶子高道悦数苦言谏，恂甚衔之。高
祖幸嵩岳，恂留守金墉，于西掖门内与左右谋，欲召
牧马轻骑奔代，手刃道悦于禁中。领军元俨勒门防
遏，夜得宁静。厥明，尚书陆琇驰启高祖于南。高祖还，
引恂数罪，杖恂百馀下，扶曳出外，不起者月馀。拘于
城西别馆，见群臣于清徽堂，废为庶人，置之河阳，以
兵守之，服食所供，粗免饥寒而已。恂在困踬，颇知咎
悔，恒读佛经，礼拜归心于善。高祖幸代，遂如长安。中
尉李彪承问密表，告恂复与左右谋逆。高祖在长安，
使中书侍郎邢峦与咸阳王禧，奉诏赍椒酒诣河阳，
赐恂死，时年十五，敛以麤棺常服，瘗于河阳城。